ΓΡΑΠΤΗ ΕΡΩΤΗΣΗ E-3139/96 υποβολή: Karla Peijs (PPE) προς την Επιτροπή (22 Νοεμβρίου 1996)

Θέμα: Πρόβλημα όσον αφορά την επιλογή θυγατρικής εταιρίας από κοινωφελή επιχείρηση στο πλαίσιο ανάθεσης έργου σύμφωνα με την οδηγία 93/38/ΕΟΚ

1. Είναι ενήμερη η Επιτροπή για την πρόσκληση υποβολής προσφορών για εγκαταστάσεις ψύξης που δημοσίευσε η ΑΕ Eneco Logistiek σύμφωνα με την οδηγία 93/38/ΕΟΚ ((EE L 199 της 9.8.1993, σελ. 84. )) αριθ. 5133-080676/NL ((ΕΕ S 133 της 12.7.1996, σελ. 190. )), στην ΕΕS133/190 της 12ης Ιουλίου 1996, όπου η ΑΕ Eneco κάλεσε στο πλαίσιο της διαδικασίας επιλογής την θυγατρική της εταιρία GCI B.V. να υποβάλει προσφορά, ενώ κατά τα φαινόμενα δεν αποκρίνεται στα απαιτούμενα σύμφωνα με την ανακοίνωση κριτήρια επιλογής ούτε στους κανόνες;

2. Συμμερίζεται η Επιτροπή την άποψη ότι ενδιαφερόμενες επιχειρήσεις που υποβάλουν αίτηση στο πλαίσιο διαδικασίας επιλογής πρέπει να ανταποκρίνονται στα κριτήρια και στους κανόνες πριν να κληθούν να υποβάλουν προσφορά και ότι αυτό ισχύει ακόμα περισσότερο όταν πρόκειται για θυγατρική εταιρία του αναθέτοντος φορέα;

3. Εάν ναι τότε συμμερίζεται......... η Επιτροπή την άποψη ότι η αναθέτουσες υπηρεσίες έχουν το καθήκον να είναι ιδιαίτερα προσεκτικές όσον αφορά θυγατρικές επιχειρήσεις που υποβάλουν προσφορά για συγκεκριμένο σχέδιο, προκειμένου να διασφαλιστεί ότι δεν θα δημιουργηθούν διακρίσεις μεταξύ προμηθευτών, εργολάβων και προμηθευτών υπηρεσιών;

Απάντηση του κ. Monti εξ ονόματος της Επιτροπής (10 Ιανουαρίου 1997)

Η Επιτροπή έλαβε καταγγελία σχετικά με τη διαδικασία σύναψης σύμβασης που εφάρμοσε η NV Eneco Logistiek, ένας αναθέτων φορέας κατά την έννοια της οδηγίας του Συμβουλίου 93/38/ΕΟΚ της 14ης Ιουνίου 1993, πέρι συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών. Στην εν λόγω καταγγελία υποστηρίζεται ότι η Eneco κάλεσε την εταιρεία Gas Construction International (GCI) να υποβάλει προσφορά. Η εταιρεία αυτή ανήκει κατά 60% στην ίδια την Eneco και κατά 40% σε άλλο αναθέτοντα φορέα, ενώ υπάρχουν σοβαρές αμφιβολίες για το κατά πόσο η GCI ανταποκρίνεται στα προκαθορισμένα από την Eneco κριτήρια επιλογής. Προκειμένου να εκτιμήσει τη κατάσταση αυτή, η Επιτροπή ζήτησε από την ολλανδική κυβέρνηση να την ενημερώσει για την εν λόγω διαδικασία σύναψης σύμβασης, ιδιαίτερα σχετικά με την επιλογή των υποψηφίων, και κυρίως για το πώς και με ποια μέσα ανταποκρίθηκε η GCI σε όλες τις ελάχιστες απαιτήσεις καθώς και για το αποτέλεσμα της διαδικασίας αυτής.

Η Επιτροπή συμμερίζεται την άποψη του Αξιότιμου Μέλους του Κοινοβουλίου ότι σε κάθε κλειστή διαδικασία υποβολής προσφορών όλοι οι υποψήφιοι που καλούνται να υποβάλουν προσφορά πρέπει ανεξαιρέτως να ανταποκρίνονται στις ελάχιστες απαιτήσεις. Αυτό προκύπτει όχι μόνο από το άρθρο 31 της οδηγίας, το οποίο αναφέρει ότι «οι αναθέτοντες φορείς οι οποίοι επιλέγουν τους υποψήφιους που θα υποβάλουν προσφορά σε μια κλειστή διαδικασία ή που θα συμμετάσχουν σε μια διαδικασία με διαπραγματεύσεις, οφείλουν να προβαίνουν στην επιλογή σύμφωνα με τα αντικειμενικά κριτήρια και τους αντικειμενικούς κανόνες που έχουν ορίσει και που βρίσκονται στη διάθεση των ενδιαφερόμενων προμηθευτών...», αλλά και την αρχή της ίσης μεταχείρισης, την οποία ρητά χαρακτηρίζει το Ευρωπαϊκό Δικαστήριο, στην απόφασή του της 22ας Ιουνίου 1993 ((Υπόθεση C-243/89: Γέφυρα επί του Storebaelt. )), ως αρχή στην οποία βασίζεται η κοινοτική νομοθεσία για την ανάθεση συμβάσεων. Καμία παρέκκλιση δεν επιτρέπεται στην αρχή αυτή.

Είναι αδύνατη η ίση μεταχείριση των αναθετόντων φορέων όταν εφαρμόζονται κριτήρια επιλογής με διαφορετικό τρόπο σε διαφορετικούς υποψήφιους, ανάλογα με τη σχέση τους με τον αναθέτοντα φορέα. Επομένως, σε όλα τα στάδια των διαδικασιών ανάθεσης συμβάσεων, τα κριτήρια επιλογής πρέπει να εφαρμόζονται ομοιόμορφα για όλους τους υποψήφιους, ανεξάρτητα από την ενδεχόμενη σχέση τους με τους αναθέτοντες φορείς. Οι προαναφερθέντες φορείς έχουν την πλήρη ευθύνη της διαδικασίας και πρέπει να διασφαλίζουν ίδια μεταχείριση για όλους τους υποψηφίους, δίχως διακρίσεις μεταξύ τους.